乙速孤行俨

乙速孤行儼（636年－708年1月12日），字行儼，京兆醴泉縣（陝西禮泉縣）人，武則天時期的廣州、泉州、黔州刺史。

乙速孤行儼碑和墓志銘

乙速孤晟、乙速孤神慶、乙速孤行儼祖孫三代皆葬在唐太宗昭陵以北約四十里的禮泉縣叱干村，《乙速孤行儼碑》，其子乙速孤令從開元十三年（725年）所立，劉憲撰文，白義晊書。1974年移至昭陵博物館收藏。今乙速孤行儼墓前兩側今尚有石虎一對（一傾倒）。蹲虎，高1．08米，寬0．35米，座高0．47米；另一高1．09米，寬0．36米，座高0，46米。行儼墓右側60米處是其父乙速孤神慶墓，左前方（東南側）約400米處有其祖父乙速孤晟墓
大唐故右武衛將軍上柱國乙速孤府君碑銘（並序）
正議大夫行秘書監修文館學士兼修國史上柱國劉憲撰
朝議郎行秘書郎白義晊書
　　武之時，〇與文德而競馳；陰之歲，功配陽和而並運。利用厚生之事，依古以來：折衝禦侮之材，何代蔑有？秦之強也，起、翦、恬、賁用其兵；漢之盛也，辛、李、衛、霍為其將。大唐操升，極把鉤陳。帶甲百萬，授鉞四七。其有中分麾下，總堂堂正正之師；儼若敵國，負赳赳桓桓之稱者，在於乙速孤府君矣。公諱行儼，字行儼，本姓王氏，太原人也。五代祖有功於魏，始賜而氏焉，因居京兆之醴泉縣。王子晉之上仙，肇開茂緒；車千秋之作相，重錫華宗。家何代而乏賢，人何時而不貴。曾祖安，齊前鋒都督、右武候、右六府、驃騎將軍、開府儀同三司、上柱國、河州刺史，隋益州都督，襲封和仁郡開國公。徙孝移忠，遷虞事夏，司馬安之四至，晏平仲之一心。祖晟，皇朝上開府、右武候、右廿府、左車騎將軍、驃騎將軍。藏器於身，待時而用，功參列將，寵盛興王。父神慶，右虞候副率、檢校左右領軍衛將軍。氣岸環傑，志力雄武，持軍以禮，陰德有徵，才子挺生，將門斯在。公鍾家代之休烈，奉韜鈐之成訓。鵬圖奮於霄漢，噩陣溢於風飆。得射法於仙靈，習軍容於嬉戲。子房智勇，時其無敵；郤糓詩書，頗亦兼善。永徽中，司成生擢第。明慶中，丁父憂。性實過人，俯而就禮。麟德初，授宣德郎、虢王府記室參軍事。間平邸第，枚馬競游。曳裾其間，首席推美。咸亨元年，以將門子弟授振威校尉，守普濟府左果毅都尉。丁太夫人憂，哭泣之節，饘粥之數，復如居府君之喪。儀鳳二年，敕除興國府右果毅都尉，鎮河源軍定州道，游奕護河陽橋。垂拱二年，授游擊將軍、黃城府左果毅都尉。致果為毅，治戎以律，洗兵鹽澤，秣馬中山。護濁河之橋，綰黃圖之府。智謀洋溢，威武紛綸，功靜朔垂，氣雄京邑。永昌元年，制除朝散大夫、綿州司馬，天授二年，加朝議大夫，長壽二年，除資州長史，延載元年，加中散大夫。題輿綿外，展驥資中，風俗所同，政教如壹。證聖元年，制除使持節萬州諸軍事、萬州刺史，萬歲通天元年，制加中大夫，二年，加大中大夫，其年檢校永州刺史。聖歷二年，授使持節都督夔歸忠萬渝涪肅等七州諸軍事、守夔州刺史，三年授使持節都督廣韶端康封崗等十二州諸軍事、守廣州刺史。長安三年，授使持節泉州諸軍事、守泉州刺史。神龍元年，授使持節都督黔辰沅等州諸軍事、守黔州刺史，其年加正議大夫。神授政理之材，天挺公侯之表。故能方州典郡，盡周官牧伯之尊；越海凌山，窮禹貢荊揚之域。控御數千里，周旋廿年，化洽夷夏，功成方國。置生祠之廟，往往而然；畏清酒之盟，於今莫犯。神龍二年，墨制授忠武將軍、守右武衛將軍，員外置同正員，特敕停南衙上下，專委北軍事。羽林之任，歷代為重，用周勃而後安，召宋昌而先拜。以公確乎忠信，厲然壯勇，頒命卿之秩，掌孤兒之軍。宿衛陛殿而逾嚴，徼巡岩廊而匪懈，壘垣增肅，軒禁穆清。錫御府之金錢，分大官之玉食，殊恩所逮，中使相望。而執〇持戟，筋力為倦；輸節竭誠，心術俱盡。神用疲而致損，腠理勞而生疾。其歲夏中，遇病廳事，半體雲廢，經時未瘳。願休攝於家庭，遂遲回於天闕，陳情拜疏，理切詞殫。有感宸衷，特聽致仕，仍褒美績，更惜羸疴。睿旨既勤，形乎綍翰。公結欷而辭雲陛，投跡而返私門，懸廣德之安車，施仲翁之行馬。仙方上藥，冀養性而延齡；芳醞嘉羞，且忘憂而永日。而公素無息胤，命昆弟之子令從為嗣，鞠育侔於己生，仕為太子通事舍人，坐外氏累，左除溱州扶驩縣令。公天屬為重，既切猶子之慈；門寄所鍾，何深舐犢之念。亦既離譴，舊疾暴增，春秋七十有二，景龍元年十二月十五日，薨於大寧里第。嗚呼哀哉！惟公盛德溫恭，雅懷寬肅，行無文飾，言不浮華。出身入仕，儀家刑國，靡欺暗室，獨運虛舟。於人之善無所遺，於人之惡無所記。可疑之地，投足莫踐；弗稽之謀，措心所絕。親友信而敬之，老少安而懷之，惟汲汲以行仁，豈遑遑而求利？防衛之際，屢有奇功，撫字之方，載彰靈感。公之在永州也，屬時糓不登，土人多餒，罄倉儲而罕瞻，捃山谷而無資。所部界中，素饒穞竹，盤根合翠，瀰漫蒼然。忽於一朝，結實咸遍，若五糓之含穎，油然可觀；比千箱之載詠，俄而告給。人皆和〇，〇〇盈路。公仍持數石，奏進京師，聖旨咨嗟，嘆其靈味。公之在夔州也，鄰界不虞，群蠻暫擾，侵軼城郭，殘傷吏人。公不俟制命，呈言致討，威靈震盪，氛穢廓清，稽顙咽於巫雲，〇〇〇於江水。天朝命將，甫戒於師期；邊郡飛書，已聞於戰捷。雖耿弇之不遺賊，於君父亦何以尚茲。時嘉乃功，璽書慰勉，疾盛之日，思慮彌長，遺書戒令從曰：「吾遭遇〇〇，〇〇卌餘載，恨無以報，不敢絲毫有損於聖朝。家業素貧，喪葬所須，務從節儉，勿違吾平生志也。所樹碑，務令存實，無為虛美，以掩吾真。爾等唯清唯慎，勿矜勿伐，則吾死而無恨矣。」夫人常樂縣君賀若氏，宋公弼之侄孫，開州刺史懷武之第六女。門宗之盛，鐘鼎連華；家室之歡，瑟琴齊契。春秋五十七，證聖元年八月五日，亡於萬州官舍。維景龍二年歲次景申二月辛卯朔十六日景午，合葬於雍州醴泉縣白鹿鄉李中川先府君之塋次，禮也。嗣子令從，叫叫穹蒼，哀哀霜露，永言訓誓，終身奉行。子婿右驍衛鎧曹參軍安定梁望之，代業通家，天資長者。冰清玉潤，常懷國士之恩；石字金書，願托中郎之筆。〇〇景行，乃作銘云：
公侯子孫，必復其始。將門有將，其來久矣。伊我將軍，奕代為美。壯勇傑出，威稜峻峙。
文則循良，六條千里。武以侍衛，岩除軍壘。黃霸匪儔，宋昌寧擬。中外從事，良亦勤止。
年至禮優，神勞疾起。有涯終謝，令問不已。賢哉伏波，誡其兄子。
大唐開元十三年歲次乙丑〇月景〇朔〇〇日辛未，令從自曹州濟陰縣令秩滿建
渤海徐元禮鐫
乙速孤行儼與其妻賀若氏合葬一墓。《乙速孤行儼墓誌》與《賀若氏墓誌》1930年左右同時出土於陝西禮泉縣北之叱干村。前者志石今已不存，後者志石今藏昭陵博物館，但已損泐嚴重。《賀若氏墓誌》未見志蓋，志石拓本高71.5、寬69.5厘米，志文３１行，滿行３２字，正書，有方界格。賀若氏武周朝證聖元年八月五日（695年）卒於渝州巴東縣（四川巴縣），萬歲通天二年（697年）葬於禮泉縣白鹿鄉履中川，乙速孤行儼卒於唐中宗景龍元年，景龍二年（708年）與妻子合葬。
大周中大夫使持節萬州諸軍事守萬州刺史上柱國乙速孤行儼故夫人常樂縣君賀若氏之墓志銘並序 
　　夫人賀若氏，常樂縣君，河南人也。昔胙土開基，擢瓊枝於帝命；因官吹律，分寶葉於邦君。清源派於萬家，帶河流祉；錫社光於百代，礪岳踈禎。洎乎德業重暉，寵望隆於玄朔；衣冠遞顯，列爵盛於河南。尚書處分職之榮。惟良總斑條之重。曾祖（誼），隨開府儀同三司、海陵郡開國公。佩刀均貺，躪楊氏之高軒；待封聯徼，敞於公之甲第。故得叔敖芳湚，子孫傳岳牧之隆；佰庸令族，代氏緒忠貞之節。祖（舉），隨隆州刺史、海陵郡開國公。樂布中和，頌美變銅梁之俗；學惟講德，文波導玉壘之津。加以化洽祥禽，潁川慙其嘉貺；政銷暴鷲，浮江魄其深仁。父懷武，唐右衛率勛府郎將、右衛親府中郎將、檢校右屯營飛騎、太子右司御衛率、開州、禮州刺史。文場載闢，闡武庫之芳猷；忠節剋彰，飾犀鉤於蘭錡。於是寵光按部，任切司方，分竹之資，以求瘼而為務；剖符之要，將恤隱而為先。夫人惟岳踈峰，稟沖靈於申甫，魏車流彩，體粹氣於連城。婉容德於齠年，夙恭天植；盛顯揚於齔歲，勤敬生知。蕙問蘭儀，播美閨闈之內；承慈履孝，垂芳閫閾之中。五義有葉於溫良，四德無虧於貞亮。以永徽五年四月二十一日適於乙速孤氏。爰歸君子之室，彌峻淑女之規，先務順從，首資貞懿，澡盥而饋，纚笄而朝。必則君臣之嚴，即遵父子之敬。手足之重，取法於玉昆；直諒之誠，信存於金友。夫人之遵禮也如彼，使君之遵禮也如此。所冀情田控義，將福壽而同榮；意府裝仁，越期頤而並保。豈圖昊穹有命，積善無依。彌留骨髓之徵，詎救膏盲之疾。以證聖元年八月五日，春秋五十有七，終於渝州巴東縣之界也。遂使錦詩韜韻，空思竇氏之文；彩筆徒施，莫寄秦嘉之封。素琴夕引，操別鶴於離弦；塵鏡晨窺，懆鳴鸞而弔影。是以筮茲鶴隧，啟彼烏塋，禮具衣薪，聿修防墓。以良辰吉日，遷窆於禮泉縣白鹿鄉履中川，禮也。既而楊風霜氣，淒穸戶而長寒；雲壟幽墳，暗泉門而永邃。素月空留於孤岫，玄扃獨閟於佳城。莫紀貞觳之儀。焉知淑昚之節。爰命庸菲，式敘芳徽，雖短翰窮詞，勒嘉猷而未盡；庶桑田海變，瞻翠琬而恆存。其詞曰： 
吹律開源，命官分姓。門隆鼎族，代居寵命。奕葉承暉，忠貞交映。諒惟祖業，肅昚勤敬。其一 
體彼芳規，誕茲淑亮。性植廉節，情裝恭讓。五義所依，四德攸尚。閫閾是則，閨闈令望。其二 
爰歸君子，載峻徽猷。質凝珪璧，聲振琳球。順從為務，貞懿聿修。因心藝識，率志溫柔。其三 
穆穆蘭儀，雍雍蕙問。詞敷瓊藻，門光玉潤。蔡女承閒，班姝納訓。翰林翹楚，文江濯濬。其四 
昊穹有命，積善無憂。如何懋哲，遘疾彌留。遽移隙駟，俄遷壑舟。仰惟資德，俯從若休。其五 
弦絕清琴。塵餘素祑。始就玄夜，終辭白日。苦松霧兮陰沈，悲楊風兮蕭瑟。庶千年兮萬古，尚圖芳兮泉室。 
萬歲通天貳年貳月拾柒日遷殯